上知郡都官
作者：强至
朝代：宋

paragraphs: 列郡二千石，所理我與共。
臨淮守最賢，萬口交一頌。
彼邦困飛蝗，我境欲集鳳。
彼民粒不充，我黍地無空。
嚴乎如秋霜，巨猾弗得縱。
斷乎如蓍龜，吏法不敢弄。
鈴齋晝觀書，朱轓春勸種。
明堂購衆材，我公實梁棟。
行吐胸中奇，勳名光有宋。
賤生何爲者，碌碌備僚從。
天幸所與薄，半歲侍羈鞚。
燕雀勢力小，鵝雁食口衆。
貧賤兩雖甘，瀝懇輒披控。
朝廷重爲邑，外臺薦方用。
豈惟進寸蹠，抑可利微俸。
私心覬公舉，如昔望郡貢。
媒衒士所醜，未罪已自訟。
公如飛一章，舉族免饑凍。